蕊珠歌
作者：程公許
朝代：宋

paragraphs: 五雲鬰勃天九重，俯視人境塵濛濛。
元和遷校品秩穹，以帝命鎮北坎宮。
玄袍金鎧丁甲從，洞陰戰勝魔絕蹤。
際江之涯鍾氏童，宿運冥契晞玄風。
躡屩千里心忡忡，戃恍忽與師匠逢。
桑梓歸愒敢不共，精廬築就鈴岡東。
州西一舍獅子峰，烟霞萬壑鎖鬰葱。
勢與紫霄爭長雄，樓觀營築擬翠蓬。
真遊下駐鳴笙鏞，可無法言牖羣蒙。
帝何言哉層穹窿，溟涬未辨奚所宗。
五文開明日曈矓，三洞流出金口中。
瑶函錦囊密緘封，飈輪八面轟霻霳。
駿奔百靈翔六龍，一念與誦萬過同。
登揖金母朝木公，六天獰戾數有終。
申命校錄帝所恫，保制劫運禳災凶。
剪馘鬼怪囚北酆，邊垂罷戰年屢豐。
妖氛退掃正道隆，臣許職牧羞妄庸。
願見皇圖還時雍，蕊珠七言歌舂容。
爲師勸相鳩僝工，咄嗟千桂凌碧空。
開度益廣積累功，丹臺列名仙籍通。
伐石著詞傳無窮，長與此山同峻崇。